Document ID: 32007R1441

32007R1441
L 322/12
SLUŽBENI LIST EUROPSKE UNIJE
05.12.2007.
UREDBA KOMISIJE (EZ) br. 1441/2007
od 5. prosinca 2007.
o izmjeni Uredbe (EZ) br. 2073/2005 o mikrobiološkim kriterijima za hranu
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 852/2004 Europskog parlamenta i Vijeća od 29. travnja 2004. o higijeni hrane (1), a posebno njezin članak 4. stavak 4.,
budući da:
(1)
Uredbom Komisije (EZ) br. 2073/2005 od 15. studenoga 2005. o mikrobiološkim kriterijima za hranu (2) utvrđuju se mikrobiološki kriteriji za određene mikroorganizme i provedbena pravila kojih se subjekti u poslovanju s hranom moraju pridržavati pri provođenju općih i posebnih higijenskih mjera iz članka 4. Uredbe (EZ) br. 852/2004. Uredbom (EZ) br. 2073/2005 također se predviđa da subjekti u poslovanju s hranom moraju osigurati da je hrana u skladu s odgovarajućim mikrobiološkim kriterijima utvrđenima u Prilogu I. toj Uredbi.
(2)
U poglavljima 1. i 2. Priloga I. Uredbi (EZ) br. 2073/2005 utvrđuju se kriteriji sigurnosti hrane i kriteriji higijene procesa za dehidriranu početnu hranu za dojenčad i dehidriranu dijetetsku hranu za posebne medicinske potrebe namijenjenu djeci mlađoj od šest mjeseci (dehidrirana početna hrana za dojenčad i dehidrirana dijetetska hrana). U dijelu 2.2. poglavlja 2. tog Priloga predviđa se da ako se dehidrirana početna hrana za dojenčad i dehidrirana dijetalna hrana ispita i u bilo kojoj jedinici uzorka otkriju Enterobacteriaceae, serija mora biti ispitana na prisutnost bakterija Enterobacter sakazakii i Salmonella.
(3)
Znanstveni odbor za biološke opasnosti (Odbor BIOHAZ) Europske agencije za sigurnost hrane (EFSA) izdao je 24. siječnja 2007. mišljenje o Enterobacteriaceae kao pokazateljima prisutnosti bakterija Salmonella i Enterobacter sakazakii. Zaključio je da nije moguće utvrditi korelaciju između Enterobacteriaceae i Salmonella te da ne postoji univerzalna korelacija između Enterobacteriaceae i Enterobacter sakazakii. Međutim, na razini pojedinačnih objekata, može se utvrditi korelacija između Enterobacteriaceae i Enterobacter sakazakii.
(4)
Stoga bi se trebao prestati primjenjivati zahtjev utvrđen u Uredbi (EZ) br. 2073/2005 u pogledu ispitivanja dehidrirane početne hrane za dojenčad i dehidrirane dijetalne hrane mora ispitati na prisutnost bakterija Salmonella i Enterobacter sakazakii ako se u bilo kojoj jedinici uzorka otkriju Enterobacteriaceae. Dio 2.2. poglavlja 2. Priloga I. toj Uredbi potrebno je stoga na odgovarajući način izmijeniti.
(5)
U skladu s mišljenjem o mikrobiološkim rizicima početne hrane za dojenčad i prijelazne hrane za dojenčad koje je izdao EFSA-in Odbor BIOHAZ 9. rujna 2004., potrebno je utvrditi mikrobiološke kriterije za Salmonella i Enterobacteriaceae za dehidriranu prijelaznu hranu za dojenčad.
(6)
EFSA-in Odbor BIOHAZ izdao je 26. i 27. siječnja 2005. mišljenje o Bacillus cereus i drugim Bacillus spp. u hrani. Zaključio je da se jedna od najvažnijih mjera kontrole sastoji od kontrole temperature i uspostave sustava koji se temelji na načelima analize opasnosti i određivanja kritičnih kontrolnih točaka. Dehidrirana hrana, u kojoj se često nalaze spore patogenih bakterija Bacillus spp., nakon rehidracije u toploj vodi pogoduje rastu bakterije Bacillus cereus. Neku dehidriranu hranu, uključujući dehidriranu početnu hranu za dojenčad i dehidriranu dijetalnu hranu, konzumiraju potencijalno osjetljivi potrošači. U skladu s mišljenjem EFSA-e, broj spora bakterije Bacillus cereus u dehidriranoj početnoj hrani za dojenčad i dehidriranoj dijetalnoj hrani trebao bi biti što je moguće manji tijekom prerade te je, osim dobre prakse čiji je cilj smanjiti vremenski razmak između pripreme i konzumacije, potrebno utvrditi kriterij higijene procesa.
(7)
Poglavljem 1. Priloga I. Uredbi (EZ) br. 2073/2005 predviđa se referentna analitička metoda za stafilokokne enterotoksine u određenim sirevima, mlijeku u prahu i sirutki u prahu. Referentni laboratorij Zajednice tu je metodu revidirao za koagulaza-pozitivne stafilokoke. Upućivanje na tu referentnu analitičku metodu treba stoga izmijeniti. Poglavlje 1. Priloga I. toj Uredbi potrebno je stoga na odgovarajući način izmijeniti.
(8)
Poglavljem 3. Priloga I. Uredbi (EZ) br. 2073/2005 utvrđuju se pravila uzorkovanja trupova goveda, svinja, ovaca, koza i konja radi ispitivanja na prisutnost salmonela. Prema tim pravilima, uzorkovana površina mora obuhvaćati najmanje 100 cm2 po odabranom mjestu uzorkovanja. Međutim, nije pobliže određen niti broj mjesta uzorkovanja niti najmanja ukupna površina uzorkovanja. Kako bi se poboljšala provedba tih pravila u Zajednici, primjereno je u Uredbi (EZ) br. 2073/2005 dodatno odrediti da se za uzorkovanje trebaju izabrati one površine za koje postoji najveća vjerojatnost da su kontaminirane te da se treba povećati ukupna površina uzorkovanja. Poglavlje 3. Priloga I. toj Uredbi potrebno je stoga na odgovarajući način izmijeniti.
(9)
Radi jasnoće zakonodavstva Zajednice, primjereno je zamijeniti Prilog I. Uredbi (EZ) br. 2073/2005 tekstom koji je naveden u Prilogu ovoj Uredbi.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog I. Uredbi (EZ) br. 2073/2005 zamjenjuje se tekstom u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. prosinca 2007.

Labels: 0
17
16